JAS เคาะขายทรัพย์สินเส้นใยแก้วนำแสงเข้า “JASIF” มูลค่า 3.8 หมื่นลบ. จ่อชงผถห. 25 ก.ย.นี้
บอร์ด JAS เคาะขายทรัพย์สินเส้นใยแก้วนำแสงเข้ากอง JASIF มูลค่า 3.8 หมื่นลบ. จ่อชงผถห. 25 ก.ย.นี้
บอร์ด JAS เคาะขายทรัพย์สินเส้นใยแก้วนำแสงเข้ากอง JASIF มูลค่า 3.8 หมื่นลบ. จ่อชงผถห. 25 ก.ย.นี้
16 ส.ค. 2562

บริษัท จัสมิน อินเตอร์เนชั่นแนล จำกัด (มหาชน) หรือ JAS แจ้งมติการประชุมคณะกรรมการบริษัท โดยเปิดเผยว่าที่ประชุมคณะกรรมการบริษัทอนุมัติการเข้าทำรายการได้มาและจำหน่ายไปซึ่งสินทรัพย์กับกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) โดยทรัพย์สินเส้นใยแก้วนำแสง (Optical Fiber Cables) จำนวนประมาณ 700,000 คอร์กิโลเมตร โดยบมจ. ทริปเปิลที บรอดแบนด์  (TTTBB) (ซึ่งเป็นบริษัทย่อยของบริษัทฯ) ประสงค์จะขายทรัพย์สินเส้นใยแก้วนำแสงส่วนเพิ่มให้แก่กองทุนฯ โดยมีมูลค่ารายการประมาณ 38,000 ล้านบาท (ไม่รวมภาษีมูลค่าเพิ่ม)
ทั้งนี้ สัญญาเช่าทรัพย์สินเส้นใยแก้วนำแสงส่วนเพิ่มหลักจากกองทุนฯ จำนวนประมาณร้อยละ 80 ของทรัพย์สินเส้นใยแก้วนำแสงส่วนเพิ่มทั้งหมดที่ TTTBB ได้ขายและส่งมอบให้แก่กองทุนฯ เพื่อใช้ทรัพย์สินเส้นใยแก้วนำแสงส่วนเพิ่มหลักดังกล่าวในการประกอบธุรกิจให้บริการอินเทอร์เน็ตบรอดแบนด์
โดย TTTBB จะเข้าทำสัญญาเช่าทรัพย์สินเส้นใยแก้วนำแสงส่วนเพิ่มหลักในอัตราค่าเช่าเริ่มต้นเท่ากับอัตราค่าเช่าทรัพย์สินเส้นใยแก้วนำแสงเดิมซึ่งกองทุนฯ มีอยู่และนำออกให้ TTTBB เช่าอยู่ในปัจจุบัน (ตามสัญญาเช่าหลักเดิม) ซึ่งในปี 2562 อัตราค่าเช่าทรัพย์สินเส้นใยแก้วนำแสงเดิมอยู่ที่ประมาณ 433.21 บาทต่อคอร์กิโลเมตรต่อเดือน (ไม่รวมภาษีมูลค่าเพิ่ม) โดยมีระยะเวลาการเช่าประมาณ 12 ปี 2 เดือน สิ้นสุดวันที่ 29 มกราคม 2575 ซึ่งเป็นวันสิ้นสุดอายุของใบอนุญาตประกอบกิจการโทรคมนาคมประเภทที่สามของ TTTBB
และสัญญาประกันรายได้ค่าเช่าทรัพย์สินเส้นใยแก้วนำแสงส่วนเพิ่มส่วนที่เหลืออีกประมาณร้อยละ 20  โดย TTTBB ตกลงจะเช่าทรัพย์สินเส้นใยแก้วนำแสงส่วนเพิ่มรองจากกองทุนฯ ทั้งนี้ เฉพาะในส่วนที่ไม่มีผู้เช่ารายอื่นตกลงเช่า (ในอัตราค่าเช่าตามที่ตกลงกันกับกองทุนฯ)
โดย TTTBB จะเข้าทำสัญญาประกันรายได้ค่าเช่าทรัพย์สินเส้นใยแก้วนำแสงส่วนเพิ่มรองในอัตราค่าเช่าเริ่มต้นเท่ากับอัตราค่าเช่าทรัพย์สินเส้นใยแก้วนำแสงรองซึ่งกองทุนฯ มีอยู่และนำออกให้ TTTBB เช่าอยู่ในปัจจุบัน (ตามสัญญาประกันรายได้ค่าเช่าเดิม) ซึ่งในปี 2562 อัตราค่าเช่าทรัพย์สินเส้นใยแก้วนำแสงรองเดิมอยู่ที่ประมาณ 764.48 บาทต่อคอร์กิโลเมตรต่อเดือน (ไม่รวมภาษีมูลค่าเพิ่ม) โดยมีระยะเวลาการเช่าประมาณ 3 ปี โดยกองทุนฯ มีสิทธิเลือกที่จะต่ออายุสัญญาประกันรายได้ค่าเช่าทรัพย์สินเส้นใยแก้วนำแสงส่วนเพิ่มรองออกไปได้อีกครั้งละไม่เกิน 3 ปี แต่ไม่เกินกว่าวันที่ 29 มกราคม 2575 ซึ่งเป็นวันสิ้นสุดอายุของใบอนุญาตประกอบกิจการโทรคมนาคมประเภทที่สามของ TTTBB
นอกจากนี้ขยายอายุสัญญาเช่าหลักสำหรับสัญญาเช่าทรัพย์สินเส้นใยแก้วนำแสงหลักเดิม โดย TTTBB ประสงค์จะต่ออายุการเช่าทรัพย์สินเส้นใยแก้วนำแสงจำนวนร้อยละ 80 ของทรัพย์สินเส้นใยแก้วนำแสงเดิมที่ TTTBB นำส่งให้แก่กองทุนฯ แล้วในการลงทุนครั้งแรก ซึ่งคิดเป็นจำนวนประมาณ 784,400 คอร์กิโลเมตร ซึ่งสัญญาเช่าหลักเดิมจะสิ้นสุดลงในวันที่ 22 กุมภาพันธ์ 2569 โดยจะขยายออกไปจนถึงวันที่ 29 มกราคม 2575 บนข้อกำหนดและเงื่อนไขของสัญญาเช่าทรัพย์สินเส้นใยแก้วนำแสงหลักเดิม
ทั้งนี้ TTTBB ประสงค์จะให้สิทธิแก่กองทุนฯ ในการขอต่ออายุสัญญาเช่าหลัก (ประกอบด้วยสัญญาเช่าทรัพย์สินเส้นใยแก้วนำแสงหลักเดิมประมาณ 784,400 คอร์กิโลเมตร และสัญญาเช่าทรัพย์สินเส้นใยแก้วนำแสงส่วนเพิ่มหลักประมาณ 560,000 คอร์กิโลเมตร รวมเรียกว่า “สัญญาเช่าหลัก”) ออกไปอีก 10 ปี นับจากวันสิ้นสุดอายุของสัญญาเช่าหลัก (ซึ่งคือวันที่ 29 มกราคม 2575)
โดยหากปรากฏว่า TTTBB มีรายได้จากการให้บริการบรอดแบนด์อินเทอร์เน็ต (FTTX และ xDSL) ในปี 2573 ไม่ต่ากว่า 40,000,000,000 บาท และ TTTBB ได้รับการต่ออายุใบอนุญาตประกอบกิจการโทรคมนาคมประเภทที่สามของ TTTBB รวมถึงได้รับความเห็นชอบต่างๆ ที่จำเป็นสำหรับการต่ออายุสัญญาเช่าหลัก โดยอัตราค่าเช่า ณ วันที่ต่อสัญญาเช่าหลักออกไปอีก 10 ปีข้างต้นจะเท่ากับ 433.21 บาทต่อคอร์กิโลเมตรต่อเดือน (ไม่รวมภาษีมูลค่าเพิ่ม) ซึ่งเท่ากับอัตราค่าเช่าภายใต้สัญญาเช่าหลักในปี 2562 โดยจะมีการปรับขึ้นอัตราค่าเช่าดังกล่าวข้างต้น ทุกวันที่ 1 มกราคม ของทุกปีตามอัตราการเปลี่ยนแปลงของดัชนีราคาผู้บริโภค (CPI) ที่ประกาศโดยกระทรวงพาณิชย์ ทั้งนี้ ไม่เกินร้อยละ 3 ต่อปี แต่ไม่ต่ากว่าร้อยละ 0 ต่อปี
ส่วนการเข้าจองซื้อหน่วยลงทุนที่จะออกใหม่ของกองทุนฯ บริษัทฯ ประสงค์จะจองซื้อหน่วยลงทุนที่จะออกใหม่ของกองทุนฯ ตามสัดส่วนการถือหน่วยลงทุนของบริษัทฯ ในกองทุนฯ โดยบริษัทฯ อาจจองซื้อหน่วยลงทุนใหม่เกินกว่าสิทธิที่ได้รับจัดสรร อย่างไรก็ดี บริษัทฯ จะจองซื้อหน่วยลงทุนสูงสุดเป็นจำนวนไม่เกินร้อยละ 33 ของจำนวนหน่วยลงทุนทั้งหมดของกองทุนฯ หลังการเพิ่มทุน
โดยคณะกรรมการบริษัท อนุมัติการแต่งตั้งบริษัท ออพท์เอเชีย แคปิตอล จำกัด เป็นที่ปรึกษาการเงินอิสระเพื่อทำหน้าที่ให้ความเห็นเกี่ยวกับการเข้าทำธุรกรรมการได้มาและจำหน่ายไปซึ่งสินทรัพย์ และกำหนดวันประชุมวิสามัญผู้ถือหุ้น ครั้งที่ 1/2562 ในวันพุธที่ 25 กันยายน 2562 เวลา 10.00 น. ณ ออดิทอเรียม ชั้น 3 อาคาร จัสมิน อินเตอร์เนชั่นแนล
ทั้งนี้บริษัทกำหนดวันประชุมวิสามัญผู้ถือหุ้น ครั้งที่ 1/2562 ในวันพุธที่ 25 กันยายน 2562 เวลา 10.00 น. ณ ออดิทอเรียม ชั้น 3 อาคาร จัสมิน อินเตอร์เนชั่นแนล เลขที่ 200 หมู่ 4 ถนนแจ้งวัฒนะ ตำบลปากเกร็ด อำเภอปากเกร็ด จังหวัดนนทบุรี 11120 โดยมีวาระการประชุมพิจารณาอนุมัติการเข้าทำธุรกรรมการได้มาและจำหน่ายไปซึ่งสินทรัพย์กับกองทุนรวมโครงสร้างพื้นฐานบรอดแบนด์อินเทอร์เน็ต